### Beslutningstema

I denne sag skal det besluttes, om forslag til tillæg 9 til Spildevandsplan 2018-2027 skal sendes i 8 ugers offentlig høring. Tillæg 9 handler om revision af planlagt separatkloakering i Skærbæk.

### Historik

Ifølge lovgivningen skal en spildevandsplan holdes opdateret med gældende og planlagte kloakeringer. Opdateringen skal blandt andet sikre, at borgerne får viden om, hvordan spildevand skal håndteres fra deres ejendom. Den 17. december 2020 vedtog Kommunalbestyrelsen tillæg 2 til spildevandsplan 2018-2027. Tillægget udlagde alle de fælleskloakerede områder i Skærbæk by til fremtidig separatkloakering. Det vil sige, at regnvand og det sanitære spildevand fremover skulle håndteres adskilt i hvert sit ledningssystem. I forslag for tillæg 9, ønsker Tønder Spildevand A/S at revidere disse planer, således at visse områder udgår for planlagt separatkloakering.

### Sagsfremstilling

Grundet udfordringer med udledte vandmængder i Skærbæk, skulle der ske en indsats i området. Det medførte, at byens fælleskloakerede områder blev udlagt til fremtidig separatkloakering i forbindelse med tillæg 2. Tillægget lagde ligeledes op til, at der skulle udarbejdes et nyt tillæg når projektdetaljerne var på plads, hvilket er grundlaget for dette forslag.

Forslag til tillæg 9 for Spildevandsplan 2018-2027 omhandler en revision af gældende planer, for kloakeringen i Skærbæk by. [adresse] ønsker at udtage de sidste fælleskloakerede områder, fra den planmæssige separatkloakering. Der er nu udført to etaper, hvor etape 3 er igangværende og forventes afsluttet i 2024.

Før vedtagelse af forrige tillæg i 2020, var store dele af byen allerede overvejende separat- eller spildevandskloakeret. Det fælleskloakerede område, udgjorde på daværende tidspunkt cirka 89 ha. Ved færdiggørelse af de tre etaper, vil det tilbageværende fælleskloakerede areal, udgøre cirka 47 ha. Derved er der sket en halvering af byens fælleskloak. Ved separatkloakering, handler det om at fjerne regnvand fra det sanitære kloaksystem. Derfor er det arealet, der er det mest relevante at se på. For mængden af regnvand, der leder til ledningssystemet, ses der på det reducerede areal. Størrelsen af det reducerede areal, der er fjernet som fælleskloak, er omkring 21 ha. Dette svarer til en årlig vandmængde på cirka 168.000m3,som er taget ud af fællessystemet - og dermed taget ud, som risikofaktor for overløbshændelser.

I Skærbæk er der tre overløbsbygværker i relation til de fælleskloakerede områder. Da regnvand ledes i samme kloakledning ved fælleskloakering, vil der ved større regnhændelser kunne ske overløb af opblandet spildevand til nærmeste vandløb. Før udførsel af udførte tiltag i kloaksystemet i Skærbæk, var der beregningsmæssigt 86 antal årlige overløb tilsammen fra de tre bygværker med en samlet udledt vandmængde på ca. 35 m3 årligt. Når udførslen af etape 1, 2 og 3 er gennemført, viser de hydrauliske beregninger, at et overløbsbygværk kan nedlægges. De to resterende bygværker er estimeret til et samlet antal overløb på ca. 4 årligt og en årlig vandmængde på ca. 1,4 m3. I denne beregning er ligeledes inkorporeret de to eksisterende rørbassiner, der tidligere er etableret i forbindelse med fællessystemet og de pågældende bygværker.

I nuværende vandområdeplan 2021-2027, er der ikke udpeget indsatser mod regnbetingede udledninger. De tiltag, der de sidste mange år er gjort i området, vil med al sandsynlighed medvirke til opfyldelse af miljømålene for områdets vandløb. Samtidig var baggrunden for separatkloakeringen, udelukkende de hydrauliske udfordringer og problematikken med overløb af opspædet spildevand i området.

De største udfordringerne i Skærbæk, har været de store mængder vand, der skabte udfordringer ved vandløbet [adresse] i den nordvestlige del af byen. For ikke at øge regnvandsudledningen til området i forbindelse med separatkloakeringen, er der arbejdet på etablering af LAR-anlæg (Lokal afledning af regnvand). Der er etableret nedsivningsanlæg i nogle af vejene, et nyt stort nedsivningsbassin er anlagt, og der er sket udvidelse af et eksisterende nedsivningsbassin. Samtidig har en stor del af borgerne i området, valgt at etablere egne nedsivningsanlæg. Ved nedsivning nedsættes de direkte udledninger til vandløbene i området.

De to resterende bygværker leder ligeledes ud i vandløbene i den nordvestlige del af Skærbæk. Med ovenstående allerede udførte tiltag, vil regn- og spildevandsbelastningen fremadrettet være reduceret og de hydrauliske udfordringer i området estimeres til at være hindret, når den sidste etape er endeligt gennemført.

Ved udtagelse af de resterende planlagte områder fra separatkloakering, vil disse områder forblive fælleskloakeret. Al vandet - sanitært og regnvand - fra disse områder, vil fortsat ledes til Skærbæk renseanlæg. Renseanlægget renser vandet til de lovfastsatte kravværdier, hvorved stofkoncentrationerne i det udledte vand ikke vil øges. Udledningen herfra, sker fortsat til vandløbet Røgelstrøm syd for Skærbæk. Den er mere hydraulisk robust, end de små omkringliggende vandløb. Ved fortsat separatkloakering, med udledning af regnvand til disse vandløb, kan det risikeres at flytte de hydrauliske udfordringer dertil.

I forslaget til tillæg 9 udgår et planlagt regnvandsbassin, beliggende i den sydlige del af byen ved [adresse]. Ændringen sker, da der ikke er behov for et regnvandsbassin, hvis området udgår for planlagt separatkloakering. Det erstattes af et planlagt bassin på hjørnet af [adresse] og [adresse], som planmæssigt skal aftage regnvand fra etape 3.

Tønder Spildevand A/S angiver, at ønsket om udtagelse for planlagt separatkloakering dels sker grundet større udgifter og dels, at de allerede udførte tiltag i Skærbæk, har afhjulpet problemerne med store vandmængder og overløb i området. Ved færdiggørelse af de første tre etaper, er det projekterede afsatte beløb på ca. 50 mio. kr. opbrugt. Ved separatkloakering af hele området vil der estimeret skulle budgetteres yderligere cirka 67 mio. kr. Samtidig viser beregninger, at de hydrauliske udfordringer og overløb er nedsat væsentligt efter endt færdiggørelse af etape 3.

Forslag for tillæg 9 er blevet VVM-screenet efter miljøvurderingsplanens bestemmelser, med baggrund i, at forslaget omhandler mindre ændringer i gældende plan. Screeningens afgørelse er, at tillægget ikke antages at få væsentlig indvirken på miljøet og derfor ikke skal gennemgå en fuld miljøvurdering.

Strategisk indsats for Tønder Kommune

De udførte dele af separatkloakeringen i Skærbæk by understøtter Verdensmål nr. 6 "Rent vand og sanitet", Verdensmål nr. 13 "Klimaindsats" og Verdensmål nr. 14 "Livet i Havet".

### Økonomi

Vedtagelse af tillægget har ingen økonomisk betydning for Tønder Kommune.

### Lovgrundlag

Miljøbeskyttelsesloven

Spildevandsbekendtgørelsen

Miljøvurderingsloven

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | forslag til tillæg 9 til spildevandsplan 2018-2027 sendes i 8 ugers offentlig høring, og |
| at | indstillingen sendes videre til Økonomiudvalget og Kommunalbestyrelsen. |

### Beslutning

Indstillingen ikke godkendt.